Die besluit berus by jou | Netwerk24
Die besluit berus by jou
Die onus lê by jou.
Só sê die munisipaliteit oor jou veiligheid tydens die Covid-19-pandemie.
En met reg, want elkeen van ons is vir ons eie veiligheid verantwoordelik.
'n Manier om die virus te beveg, is immers om jou hande te was en 'n veilige afstand te hou – iets wat iemand anders nie namens jou kan doen nie, behalwe as jy jonger as vyf is.
Maar wat van omstandighede buite jou beheer? Wanneer van jou verwag word om jou werk te doen omdat dit 'n belangrike funksie in die werksomgewing is en dienslewering beïnvloed?
Wat doen jy dan wanneer jy moet kies tussen jou en jou familie se gesondheid en jou werk? Maak nie saak watter een jy kies nie, dit kan tot jou ondergang lei.
Los jy jou werk, ly jou gesin honger en kan van hongerte sterf, en gaan werk jy, is daar 'n kans dat jy 'n dodelike virus kan opdoen en daaraan sterf. Dit blyk die munisipale werkers is in 'n penarie en hul werkgewer se antwoord is: Die onus lê by jou.
Al die moontlike word van bo af gedoen, deur mense wat van die huis af kan werk en nie met ander in kontak hoef te kom nie, sê die werkers.
Dit is soms makliker in teorie as in die praktyk.
Op papier lyk dinge altyd beter as in die werklikheid en dit is soms maar net gerieflik om te sê ons volg net protokol en pas voorgeskrewe riglyne toe soos aan ons voorgehou.
Maar wat as die bordjies verhang is en dit jy was wat die besluit moes neem wat jou lewe op soveel maniere kan raak?
In ag genome dat jy bang is en vrees vir jou lewe en dié van jou familie. Dat jy kollegas, vriende en familie weens die virus verloor het. Mense met wie jy 'n band en 'n verhouding gehad het.